Zs. Simon, poslanec: (2009-06-17):
Je spravodlivé a správne, aby aj ostatní obyvatelia v iných regiónoch Slovenska, nielen v Žilinskom kraji mali rovnaké právo použiť motorové vozidlá a záprahové vozidlá na cestách I. a II. triedy a na cestách pre medzinárodnú premávku. Vzhľadom na to, že nie vo všetkých obciach je vybudovaná paralelná, menej frekventovaná cestná infraštruktúra, ktorá by umožňovala dostať sa obyvateľom k svojim pozemkom alebo užívateľom na svoje pozemky, sú takto nútení buď vedome porušiť zákon o cestnej premávke alebo nevykonávať poľnohospodárske či lesné práce. Obmedzuje to podnikateľské prostredie žiadaním o výnimky, aby úradník určil, kedy je možné vykonávať prácu, kedy je sezóna v poľnohospodárstve. No je to vtedy, keď to čas dovolí. Snáď nepôjdu kombajny žať vtedy, keď bude pršať? Nebude sa v takomto počasí ani siať. A tesne predtým, než začne pršať a dá sa zberať, tak každý pôjde a bude zberať úradu, ktorú môže zberať. A bude zachraňovať to, čo sa dá. To je dané prirodzeným charakterom tejto výroby. A nie je možné určiť, že môžete tam ísť od 1. apríla do 10. apríla. Čo keď nebude sa dať siať? Čo keď 1. augusta sa nebude zberať úroda? Čo keď sa bude zberať 1. júla, lebo potrebujeme vyjsť? Čo v prípade záchranných prác, keď poľnohospodárske stroje a lesné stroje sú využívané pri záchranných prácach pri povodniach, potrebujú sa presunúť? Môžu to urobiť len a len za podmienok porušenia zákona. Tento problém nie je len problémom Žilinského kraja alebo regiónu Oravy, ale aj problémom širším. Napr. na ceste I. triedy č. 63, ktorá spája Bratislavu, Dunajskú Stredu, Komárno až po Štúrovo, neexistuje iná alternatíva v mnohých častiach. Keď poľnohospodár má stredisko na pravej strane cesty, na ľavú stranu sa už nedostane. Akým spôsobom to má urobiť? Totiž keď len cez križovatku prejde, cez 6 metrov alebo 8 metrov, čo je šírka vozovky, už je to porušenie zákona. Veľakrát potrebuje prejsť 500 m na ďalšiu odbočku, aby mohol vykonávať svoju prácu, a už sa to nedá. Čo sa týka lesnej práce prevažne na severe Slovenska, traktory zvyčajne parkujú doma v dedine. Potrebujú vyjsť 500 m alebo 1 000 m po ceste I. triedy, kým sa dostanú na prvú odbočku do lesa. Na ktorý deň im dáme povolenie alebo výnimku, aby mohli túto prácu vykonávať? Koľko majú zaplatiť, keď práve lesná a poľnohospodárska práca je tá najnižšie ohodnocovaná práca v tejto krajine? Preto si myslím, že táto novela je potrebná. A keď ju nepredložili koaliční poslanci alebo samotná vláda, tak to prichádza z radov opozície. A je to potrebné. Skutočne treba povedať, že v poľnohospodárstve je rad takých špecializovaných strojov, ktoré nemajú evidenčné číslo alebo technické preukazy. Ako príklad by som uviedol nielen kombajny, ale rezačky alebo iné samochodné špecializované stroje. Postrekovače, čo tie? Tie nemajú sezónu? Repku proti blyskáčikovi netreba striekať vtedy, keď je nálet? Totiž vykonať to o 2 dni je už pomaly rovnajúce sa tomu, že nemusím nič zberať, pretože už mám po úrode. Dovoľujem si upozorniť predkladateľov, že táto výnimka pre používanie zvláštnych motorových vozidiel a záprahových vozidiel by mala byť povolená nielen pre vykonávanie poľnohospodárskej práce, ale aj pre vykonávanie lesnej práce, aby sme boli skutočne spravodliví pre celé územie Slovenskej republiky. Myslím si, že aj správca alebo nájomca pozemku, ktorý vykonáva poľnohospodárske a lesné práce, by mal mať právo používať tieto cesty. Verím, že aj o tejto otázke budeme mať možnosť diskutovať s predkladateľmi v druhom čítaní. A verím, že všetci, tak ako tu sedíme v poslaneckých laviciach, tento návrh podporíme. Vážené dámy a páni, tento návrh je skutočne potrebný a uľahčí život ľuďom na Slovensku v každom kúte, tam, kde je nedostatok pracovných príležitostí, tam, kde sú nižšie, najnižšie zárobky, a práve preto aj ja sa pripájam k tomu, aby tento návrh bol schválený. Ďakujem pekne.